Moet Allister se kop rol? Ja …Allister Coetzee (Twitter) Die groot vraag op elke rugby-ondersteuner se lippe is hoe en of Allister Coetzee nog sy pos as Springbokafrigter kan behou. Noudat die emosie ná Saterdagaand se liederlike drag slae van 38-3 teen Iere in Dublin gesak het, kan ŉ mens sy vertoningslys in oënskou neem, en sommetjies en self die afleiding maak. Van die 22 toetse waarin Coetzee sedert verlede jaar in beheer was, was die Bokke net nege keer aan die wenkant. Dit is ŉ wenpersentasie van 40,9%. Hulle het darem twee keer gelykop teen die Wallabies gespeel, maar wat bring dit ons in die sak? John Williams (20%), Ian McIntosh (33,3%) en Carel du Plessis (37,5%) is gepos en so ook is Rudolf Straeuli (52.17), Harry Viljoen (53.3), André Markgraaff (61.54), Peter de Villiers (62,5), Jake White (66,6), Heyneke Meyer (66,6) en Nick Mallett (71,5) ook nie weer aangestel nie. Ons laat Kitch Christie (100%) maar liefs buite berekening. Op grond waarvan moet Coetzee dus sy pos behou? Hoop ons maar dat die Bokke dalk beter in hul volgende drie wedstryde teen Frankryk, Italië en Wallis sal vaar? Die Bokke het vanjaar rekordneerlae teen die All Blacks (0-57) en Ierland (3-38) gely; hulle kon sedert 2016 nog net een van 11 wedstryde oorsee wen toe hulle vroeër vanjaar vir Argentinië (eintlik maar die Jaguares se Superrugbyspan) met 37-17 in Salta geklop het. Hulle is steeds segeloos teen die All Blacks, kon die Wallabies net een keer in vier probeerslae klop en het twee keer teen Ierland en een keer teen Engeland en Wallis verloor. Hulle is vyfde op Wêreldrugby se ranglys en die oorwinnings wat behaal is, was die drie seges oor Frankryk (agtste) en die Poemas (10de op die ranglys). Ja, die Springbokke het darem die Iere verlede jaar twee keer in Suid-Afrika geklop. Die Bokke het in 2016 minder punte (276 teenoor 286) as hul teenstanders aangeteken en is vanjaar in dieselfde bootjie (249 teenoor 263). Nou hoe kan Coetzee dus sy posisie regverdig?